Damián (maliar)

Damián (; 14. storočie) bol stredoveký gruzínsky maliar fresiek pôsobiaci v Gruzínskom kráľovstve. Známy predovšetkým freskovou výzdobou Chrámu svätého Juraja v Monastieri Ubisi. Patrí k hŕstke známych gruzínskych stredovekých umelcov, ktorých meno sa dochovalo.

 Život 
O živote Damiána sa nezachovalo veľa priamych historických údajov. Bol jedným z mála stredovekých gruzínskych umelcov, ktorých meno sa dochovalo popri samotnom diele, čo svedčí o jeho spoločenskom postavení.

 Dielo 
náhľad|Stvorenie sveta, 14. storočie, Chrám svätého Juraja v Monastieri Ubisi, Ubisi
Jeho tvorba sa vyznačuje originalitou a schopnosťou spájať gruzínske maliarske princípy so súdobými byzantskými, balkánskymi a ruskými umeleckými vplyvmi. Damiánov maliarsky rukopis charakterizujú prvky raného realizmu a humanistického prístupu k zobrazeniu postáv. Jeho diela sa odkláňajú od prísnej ikonografickej strnulosti a vyznačujú sa záujmom o perspektívu, priestor a emocionálny prejav. K najvýznamnejším freskám pripisovaným Damiánovi v Chráme svätého Juraja v Monastieri Ubisi patria: Stvorenie sveta, Zvestovanie Pána a Posledná večera. Na freskovej výmaľbe možno rozlíšiť dva maliarske štýly. Prevládajúci rukopis je typický najmä pre vyobrazenie Poslednej večere; pod touto scénou sa nachádza nápis „Damián“, čo poukazuje na meno autora. Druhý rukopis dokladá nápis na víťaznom oblúku v chráme, ktorý uvádza: „monastier bol vymaľovaný rukou hriešneho Gerasima, ktorého Damián učil.“ Tento text naznačuje, že hlavným realizátorom malieb mohol byť Gerasim, Damiánov žiak alebo spolupracovník.

vľavo|náhľad|Posledná večera, 14. storočie, Chrám svätého Juraja v Monastieri Ubisi, Ubisi
Tieto nástenné maľby predstavujú dôležitý medzník vo vývoji gruzínskej monumentálnej maľby 14. storočia. Damiánova tvorba predstavuje výrazný posun od starších, monumentálnych a statických výtvarných foriem k dynamickejšiemu a výrazovo bohatšiemu maliarskemu prejavu. Tradičná masívnosť, ťažkopádne kontúry kompozícií a ustálená schematickosť staršej maľby sú v jeho diele nahradené predĺženými figúrami, rytmizovaným pohybom a zložitými, prerušovanými líniami záhybov odevu. Damiánov rukopis sa vyznačuje výrazovou energiou a uvoľneným, sebavedomým maliarskym gestom. Široké a odvážne ťahy štetca umocňujú dramatickosť kompozícií. Tváram apoštolov, anjelov a svätcov dodáva umelec osobitý a pozoruhodne živý výraz, pričom detaily vlasov a brád spracúva s remeselnou precíznosťou. Príkladom jeho tvorivej originality je vyobrazenie Poslednej večere. Umelec v tejto scéne využíva realistické prvkyna prestretý stôl umiestňuje zeleninu a tradičný gruzínsky chlieb, čím do sakrálneho výjavu vnáša prvky každodennej reality.

Ďalšie fresky vyobrazujú scény ako Pantokrator, Narodenie Pána, Vstup Ježiša Krista do Jeruzalema a scény zo života svätého Juraja, ktorému je kostol zasvätený. Damiánov inovatívny prístup predstavoval začiatok novej umeleckej tendencie v Gruzínsku, ktorá v niektorých svojich prvkoch vykazuje paralely s protorenesančnými prejavmi v západnej Európe. Damián je považovaný za jedného z kľúčových predstaviteľov prechodu od tradičnej byzantskej ikonografie k výrazovo bohatšiemu a realistickejšie orientovanému maliarstvu.

 Referencie 

 Ďalšia literatúra 



 Iné projekty 

Kategória:Narodenia v 14. storočí
Kategória:Úmrtia v 14. storočí
Kategória:Gruzínski maliari
Kategória:Gruzínski freskári